Kamaanja Kũguraria mbũri ciake 3
Mũrata wakwa Mũthomi Mũgĩ, tũratiganĩrĩire o ũndũ igongona rĩa Kamaanja rĩmatĩte kĩharo-inĩ, na andũ magĩkĩra ũira Kamaanja nĩatinĩria Mũgeci kiande. Andũ nĩmakĩnyitirwo rũra tondũ…
Irio iria cirugĩtwo mũciĩ ũcio ciarĩ nyingĩ. Andũ makĩrutirwo njahĩ, meru, ikwa, ũcũrũ wa mũkiyo, igwa, thathi ona arĩa mendaga kũnyua cai makĩheo. Angĩ magĩtia thota na arĩa mendaga kũnyua kĩndũ kĩngĩ makĩirwo monane thutha wa igongona kũrĩka. Andũ marika kũhũcũka, nyakĩnyua ya rũgongo rũu ĩkiuga no nginya ĩcũgie mwana wao. Makĩrika kũina ndumo magĩcũgia mwana wao na makĩmũnaga mũno. Magĩcoka makĩingĩra na gĩtiiro makĩgemia igongona na ngemi na kĩrurumĩ. Riũa rĩgĩthũa gũtirĩ wendaga gũũkĩra nĩ ũrĩa igongona rĩamatĩte wega. No tondũ rĩtietagĩrĩra mũthamaki, igongona nĩrĩaharaganirio gũtanacingimana, arĩa mainũkaga handu he gatagĩria na a kũraihu makĩinũka. Kamaanja na anake a riika riake nĩmatigirwo na thutha tondũ nĩkwarĩ na igongona rĩngĩ hwaĩ-inĩ rĩa gũkundio ũcũrũ no rĩu rĩarĩ rĩa mumo wiki.
Anake arata a Kamaanja nĩmaikarĩte thĩ nyumba gwa ithe wa Mugeci. Ithe na nyina wa Mugeci nĩmeyeheretie na magathiĩ na Gikunda nĩkũmenya atĩ anake acio nĩmendaga maheo ihinda meyate. Mũgeci nĩ orĩtie airĩtu maigana ũna arata ake moke mamũteithĩrĩrie kũheana ũcũrũ. Rĩrĩa ũcũrũ wakĩrehirwo, ũgĩgĩkĩrwo ciihũri-inĩ anake manengererio makĩrika kũruta ũbuthi na nguthi. Wa mbere akiuga ũcũrũ ũcio nĩ mũhoro, ũgĩthiĩ ũkihiũhio, mekĩrĩrwo ũmwe akiuga marenda kũomborwo kanua nĩ ũrĩa ũcũrũ wahiũhĩte. Ũgĩtuĩka ũkahorio.
Kamanja anengerwo wake akĩũmbia na akĩrega kũhutia kĩihũri kĩu mena Kagũcia. Akiuga no akundirio. Mũgeci agĩũka gũkundia mũratawe ũcũrũ. Akiuga ndanyuaga ũcũrũ atethambĩte moko na maĩ mararu. Maĩ makĩgĩrwo akiuga no nginya hagie na airitu atatu. Ũmwe amũitĩrĩrie maĩ, ũrĩa ũngĩ anĩrĩrie matikamũitĩkĩre na ũrĩa ũngĩ amũthambie moko, na noguo mekire.Mugeci agĩkumutha mũratawe njara o ũũ wega nake Gacirũ wa tatawe akamũitagĩrĩria maĩ. Kamaanja akiuga no nginya ahurwo thithino ahote kũnya ũcũrũ Mũgeci akĩmũhura. Agĩcoka akĩrika kũmũkundia ũcũrũ. O akunda akoiga ahurwo macũrũ o ũguo o ũguo kinya akĩnina ũcũrũ wake. Wakĩrĩ ũhoro wa gĩkeno kĩnene tondũ ona airĩtu acio arata a Mũgeci gũtirĩ warakaraga ona anake acio maruta nguthi na ũbuthi, mamekaga o ũrĩa mũndũ oigaga tondũ wakĩrĩ ũhoro wa kũgemia igongona rĩa Kamaanja na Mũgeci.
Thoma rũciũ rũngĩ ngũhe ndeto ng’eni.
kik_Latn kik_Latn kik_Latn kik_Latn kik_Latn kik_Latn